b'\n_START_ARTICLE_\nNonneseter kloster (Oslo)\n_START_PARAGRAPH_\nNonneseter kloster i Oslo var et kloster i Oslo i middelalderen. Klosteret var et benediktinerkloster for nonner og var viet til den hellige Maria. Det ble antakelig anlagt en gang f\xc3\xb8r 1150. Klosterlevningene finnes i grunnen under eiendommene Schweigaards gate 55 og Gr\xc3\xb8nlandsleiret 73.\n_START_SECTION_\nLevninger\n_START_PARAGRAPH_\nDet er i dag ingen synlige ruiner etter klosteret, men da Schweigaards gate ble opparbeidet i 1879, kom det frem et hj\xc3\xb8rne av en steinbygning som kan ha v\xc3\xa6rt klosterkirken. Store deler av kirken kan ha blitt fjernet da Schweigaards gate 50 ble bygget i 1887. Murfunn, sammen med skjelettfunn som er gjort i omr\xc3\xa5det, antyder hvor klosteret kan ha ligget og hvor det fremdeles vil v\xc3\xa6re mulig \xc3\xa5 p\xc3\xa5vise bygningsrester.\n_START_SECTION_\nHistorie\n_START_PARAGRAPH_\nKlosteret er omtalt for f\xc3\xb8rste gang i 1161, hos Snorre. I H\xc3\xa5kon Herdebreis saga i Heimskringla refererer Snorre til klosteret n\xc3\xa5r han beskriver oppstillingen til fylkingene under slaget ved Ekeberg, der kong Inge Krokrygg ble drept av mennene til motstanderen og nev\xc3\xb8en H\xc3\xa5kon Herdebrei. _NEWLINE_Klosteret var en stor landeier, og eide hele 272 g\xc3\xa5rder p\xc3\xa5 \xc3\x98stlandet, blant annet storg\xc3\xa5rden Aker med Akershagen. Aker g\xc3\xa5rd ble gitt til klosteret av Oslobiskopen Helge i 1182. _NEWLINE_Selve klosteret kan ha eksistert en tid etter reformasjonen, men klostergodset ble konfiskert i 1547 og forlent til Akershus festning. Etterhvert forfalt anlegget. I 1616 ble klosterkirken revet kirkemuren brukt som steinbrudd for byens nye r\xc3\xa5dhus.\n_START_SECTION_\nKulturminne\n_START_PARAGRAPH_\nNonneseter kloster er et kulturminne og har nummer 32214 i Riksantikvarens kulturminnebase.\n_START_SECTION_\nI fiksjon\n_START_PARAGRAPH_\nKlosteret er kjent fra litteraturen som stedet der Sigrid Undset plasserte den unge Kristin Lavransdatter i det f\xc3\xb8rste bindet Kransen i trilogien om Kristin, og fra filmatiseringen av boken fra 1995.'